钦定古今图书集成/明伦汇编/官常典/第536卷 > 孙兴祖
## 钦定古今图书集成/明伦汇编/官常典/第536卷 > 孙兴祖

按《明外史》本传：“兴祖，濠人。从太祖渡江，积功为都先
锋。战龙江，迁统军元帅。捣瑞昌八阵营，擢天策卫指
挥使。兴祖沉毅有谋，大将军徐达雅重之。克泰州，以
达请，命守海陵。海陵，士诚兵入淮要地，兴祖整军令，
练士伍，防御甚严。吴兵自海口来侵，击败之，擒其彭
元帅。进攻通州，守将出战，馘斩甚众。士诚将单庄立”
从子火眼张者，伺通、泰间，皆不敢出。进大都督府副
使，移镇彭城。达既定关陕，旋师北伐，檄兴祖会东昌，
从克元都，置燕山六卫，留兵三万人，命兴祖守之。大
兵西征扩廓，由居庸窥北平。达谓诸将：“北平有孙都
督，扩廓不敢犯。”遂乘其不备，直捣太原。语详《达传》。洪
武三年，率六卫卒从达出塞，次三不剌川，遇敌，力战
死，年三十五。太祖悼惜之，追封燕山侯，谥“忠愍”，配享
通州常遇春祠。未几，中书省以都督同知汪兴祖兼
俸事入奏。帝闻奏兴祖名，叹息。命以月俸给故燕山
侯兴祖家，以其子恪嗣官。